V Nitre, 24.apríla 2020

**Priority pre zvýšenie atraktívnosti vidieka pre život, prácu a investície**

Téme zatraktívnenia vidieka pre život, prácu a investície sa venuje prebiehajúci výskumný projektu EÚ – PoliRural, čo je skrátený názov pre kolaboratívny rozvoj politík pre budúcnosť vidieckych oblastí a ľudí na vidieku. Jeho výstupom budú návrhy pre zefektívnenie prijímania politík pre vidiek s cieľom zatraktívnenia života na vidieku pre usadené vidiecke obyvateľstvo, ako aj pre nových alebo potencionálnych obyvateľov vidieka.

 Región Slovensko je jedným z 12 pilotov medzinárodného projektu, koordinuje ho Slovenská poľnohospodárska univerzita v Nitre v spolupráci s Mestom Nitra, Agroinštitútom š.p. a OZ Vidieckym parlamentom na Slovensku. Ďalšími pilotmi sú regióny z Českej republiky, Poľska, Belgicka, Írska, Španielska, Lotyšska, Fínska, Grécka, Talianska, Izraela a Macedónska.

 Nasledovné priority a jednotlivé prioritné témy pre rozvoj vidieka boli identifikované prostredníctvom dotazníka a jeho SWOT analýzy, ktorý sa uskutočnil od 1.2.2020 do 1.3.2020 vo všetkých 12 pilotných krajinách (na Slovensku bolo celkovo 157 respondentov). Nadväzujúci workshop identifikované prioritné témy (ďalej len „PT“) rozšíril a prehĺbil.

Nižšie uvedené prioritné témy (PT) sú zoradené podľa aktuálnej dôležitosti identifikovaných priorít (zhora nadol), pričom na každú prioritnú tému (PT) nadväzuje existujúca politika, politika ktorú je potrebné zmeniť, alebo vytvoriť novú politiku.

Naším cieľom je zapojiť všetkých zainteresovaných aktérov do procesu tvorby politík pre vidiek, preto sme vás radi požiadali o spoluprácu na projekte Polirural.

**Pri identifikovaní potrieb na rozvoj vidieka, prosím:**

* **v prvej časti vyberte zo zoznamu pre vás najdôležitejšie priority (max. 4) a prioritné témy PT (max. 6)**
* **v druhej časti doplňte o nich údaje, ktoré získate porovnaním s vami prijatými politikami, programami, stratégiami alebo rozvojovými dokumentmi do tabuľky priloženého excelového súboru.**

Budeme radi aj za prípadné návrhy na doplnenie a úpravu jednotlivých priorít a ich prioritných tém. **Termín na spätné zaslanie je do 7. mája 2020**.

V prípade otázok nás prosím neváhajte kontaktovať emailom: mbehanovska@stonline.sk, alebo na čísle mobil: 0915 446 538 .

Ďakujeme za Váš čas a záujem venovaný rozvoju vidieka a jeho profesií.

**Prvá časť:Zoznam projektom Polirural identifikovaných priorít a prioritných tém (PT) rozvoja vidieka**

***Z tohto zoznamu prosím vyberte pre vás najdôležitejšie priority (maximálny počet vybraných je 4 zo 7 možných) a najdôležitejšie prioritné témy PT (maximálny počet vybraných je 6 – zo všetkých 32). Tieto vybrané priority uvediete do priloženej tabuľky priloženého exelového súboru.***

**Priorita č. 1 – Podnikateľské prostredie, ekonomika a inovácie**

1. Podporiť tvorbu pracovných príležitostí s primeraným mzdovým ohodnotením a so zreteľom na podporu malých a stredných podnikov, ekologických firiem a udržateľných podnikov (obehová ekonomika).
2. Podporiť zakladanie startupov a vytvoriť vhodné podmienky pre zakladanie nových podnikateľských spoločností, ako aj primeraných služieb pre podporu podnikateľského prostredia s cieľom využiť potenciál krajiny pre nové inovatívne spoločnosti a kreatívnych profesionálov.
3. Zvýšiť finančnú pomoc pre inovatívne/nové aktivity na vidieku.
4. Zvážiť zavedenie osobitnej daňovej schémy zatraktívňujúcej podnikanie a tým zvýšiť počet nových podnikateľských spoločností.
5. Rozvinúť vhodné podmienky pre rozvoj udržateľného pôdohospodárstva a lesného hospodárstva cez prijatie dlhodobej vízie, obnovenie potravinovej sebestačnosti, podporu lokálnej produkcie, zvýšenie objemu štátnej pomoci, zvýšenie transparentnosti prideľovania priamych platieb a projektových podpôr Programu rozvoja vidieka, venovanie osobitnej pozornosti mladým, malým a rodinným farmárom.

**Priorita č. 2 – Životné prostredie a biodiverzita**

1. Zlepšiť poľnohospodárske praktiky tak, aby boli vykonávané postupmi šetrnými k životnému prostrediu cez zmenu podpory v poľnohospodárskom sektore z hektárovej bázy na podporu vytvárania pridanej hodnoty trvalo udržateľným spôsobom.
2. Klásť väčší dôraz na ochranu prírodne významných oblastí, nakoľko životné prostredie a príroda sú dôležité.
3. Vytvárať udržateľné obývanie vidieka v kontexte zmeny klímy s dôrazom na udržateľné využívanie prírodných zdrojov a prijímanie environmentálnych opatrení v krajine.
4. Zamedziť devastácii lesov a ťažbe dreva v národných parkoch.

**Priorita č. 3 – Životné podmienky, kvalita a štandard života**

1. Nájsť riešenia pre integráciu niektorých častí populácie, ako menšiny, novo prisťahovaní.
2. Zlepšiť vhodné možnosti bývania vo vidieckych oblastiach.
3. Zlepšiť kvalitatívne podmienky pre život na vidieku, vrátane zlepšenia poskytovania základných služieb (opravár, elektrikár, kaderník, spracovanie dreva a kože atď.).
4. Posilniť aktivity pre zníženie chudoby a sociálnu inklúziu, vrátane prístupu k ubytovaniu pre ľudí na hranici chudoby
5. Ukončiť dlhotrvajúce pozemkové úpravy a zlepšiť prístup k pôde, najmä pre mladých, malých a začínajúcich farmárov.
6. Zlepšiť kvalitu celoživotného vzdelávania, vrátane odborného vzdelávania a posilniť sociálne postavenie učiteľov a vychovávateľov pre dôstojný život, prácu a hospodársky rast a vyváženie sociálnych nerovností.

**Priorita č. 4 – Rekreačné a spoločenské aktivity**

1. Zlepšiť dostupnosť a diverzitu rekreačných a spoločenských aktivít na vidieku.
2. Vytvoriť dostatok dobre vybavených miest na stretávanie sa mladých ľudí a rodín s deťmi.
3. Organizovať lokálny projekty z iniciatívy a pod vedením miestnych obyvateľov.
4. Podporiť školské a komunitné záhrady, organizovanie exkurzií študentov na miestne farmy.
5. Vytvárať miestne podporné skupiny/komunity.

**Priorita č. 5 – Dostupnosť verejných a iných služieb**

1. Zlepšiť kvalitu poskytovania verejných služieb, napr. v oblasti práce (vytvoriť podmienky pre prácu z domu), dopravy (zlepšiť možnosti presunu a spojov do hlavného mesta a medzi vidieckymi a mestskými oblasťami), zdravotníctva (zlepšiť kvalitné zdravotné služby prvej asistencie, elektronických zdravotníckych služieb), školstva (rozšírenie elektronického vzdelávania) a pôdohospodárstva (zjednodušiť pravidlá pre priamy predaj z dvora, obnoviť a posilniť existujúce lokálne trhoviská a tržnice).
2. Požadovať posilnenie spolupráce rôznych verejných sektorov, ako pôdohospodárstvo, školstvo, zdravotníctvo, životné prostredie, regionálny rozvoj, doprava atď.
3. Štátom propagovať zdravú výživu s dôrazom na školy, nemocnice, sociálne zariadenia atď., ktoré môžu obstarávať potraviny priamo od miestnych farmárov.
4. Štátom propagovať turistické zariadenia na Slovensku.

**Priorita č. 6 – Demografický a ľudský kapitál**

1. Zlepšiť pomer závislosti zvýšením počtu pracujúcich na podporu závislej populácie (deti, starší ľudia) a podporiť generačnú výmenu v pôdohospodárstve.
2. Zlepšiť rozvíjanie komunitného a dobrovoľníckeho sektor zameraného na sociálne potreby a vytváranie nových príležitostí.
3. Motivovať mladých ľudí, aby žili a pracovali vo vidieckych oblastiach prostredníctvom štipendií, poskytovania ubytovania v odborných školách atď.

**Priorita č. 7 – Sociálne a kultúrne aspekty vidieckych oblastí**

1. Vytvoriť príležitosti pre mladých ľudí, aby sa mohli zúčastňovať rozhodovacích procesov.
2. Zvýšiť počet živých komunít a miestnych aktivít zameraných na občanov, vrátane podpory miestnych organizácií propagujúcich regionálne špeciality, remeslá, tradície.
3. Zmeniť sociálne myslenie o zamestnanosti v poľnohospodárstve cez cielenú propagáciu.
4. Organizovať miestne spoločenské, kultúrne a umelecké podujatia a veľtrhy, podujatia pre študentov, deti, rodiny a mladú generáciu.
5. Využívať moderné technológie a progresívne metódy marketingu, vrátane zapájania miestnych aktérov do komerčného využívania kultúrneho dedičstva a podpory prístupu k digitalizovanému dedičstvu pre širokú verejnosť a podnikateľské subjekty, berúc do úvahy potreby ľudí so zdravotným postihnutím.

**Druhá časť:Porovnanie vybraných priorít a prioritných tém (PT) s vami prijatými politikami, stratégiami alebo rozvojovými dokumentmi pre rozvoja vidieka vyplnením tabuľky v priloženom excelovom súbore.**

**Exel má tri záložky v ľavo dole**

**zoznam priorít**

**porovnanie priorít**

**menu**